CELEX: 62020CN0278
Language: da
Date: 2020-06-24 00:00:00
Title: Sag C-278/20: Sag anlagt den 24. juni 2020 — Europa-Kommissionen mod Kongeriget Spanien

17.8.2020   
            
            
               DA
            
            
               Den Europæiske Unions Tidende
            
            
               C 271/31
            
         
      Sag anlagt den 24. juni 2020 — Europa-Kommissionen mod Kongeriget Spanien
      (Sag C-278/20)
      (2020/C 271/40)
      Processprog: spansk
      
         Parter
      
      
         Sagsøger: Europa-Kommissionen (ved I. Martínez del Peral, J. Baquero Cruz og P.J.O. Van Nuffel, som befuldmægtigede)
      
         Sagsøgt: Kongeriget Spanien
      
         Sagsøgerens påstande
      
      
                  —
               
               
                  Det fastslås, at Kongeriget Spanien har tilsidesat sine forpligtelser i henhold til effektivitetsprincippet og ækvivalensprincippet, som sætter grænser for medlemsstaternes selvbestemmelse ved fastsættelsen af de materielle og processuelle betingelser, der gælder for deres erstatningsansvar for tab, som er forvoldt borgerne på grund af tilsidesættelser af EU-retten, idet det har vedtaget og opretholdt artikel 32, stk. 3-6, og artikel 34, stk. 1, andet afsnit, i lov nr. 40/2015 og artikel 67, stk. 1, tredje afsnit, i lov nr. 39/2015.
               
            
                  —
               
               
                  Kongeriget Spanien tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Dette traktatbrudssøgsmål, som er anlagt på grundlag af artikel 258 TEUF, vedrører artikel 32, stk. 3-6, og artikel 34, stk. 1, andet afsnit, i lov nr. 40/2015 af 1. oktober 2015 om reglerne for den offentlige sektor og artikel 67, stk. 1, tredje afsnit, i lov nr. 39/2015 af 1. oktober 2015 om fælles administrative procedurer for offentlige myndigheder.
      De omtvistede bestemmelser har afpasset reglerne for statens ansvar som lovgivningsmagt for tilsidesættelser af EU-retten efter de regler, som er fastsat for tilsidesættelser af den spanske forfatning, der skyldes den spanske lovgivningsmagt, ved at tilføje visse materielle betingelser.
      Sideordningen af de to regelsæt og de procedurekrav, som er forbundet hermed, gør det umuligt eller meget vanskeligt at opnå godtgørelse for den spanske lovgivningsmagts tilsidesættelser af EU-retten, hvorfor effektivitetsprincippet er blevet tilsidesat.
      De materielle betingelser, som er blevet tilføjet med hensyn til tilsidesættelser af EU-retten, tilsidesætter endvidere ækvivalensprincippet ved at underlægge godtgørelse for tab, som den spanske lovgivningsmagt har forårsaget ved at handle i strid med EU-retten, mindre gunstige betingelser end dem, der gælder ved tab som følge af tilsidesættelse af den spanske forfatning.